નીલકંઠ હાજર હોય ત્યારે ફિનિજા પોતાના સાસુની સેવાનો ડોળ કરતી અને નીલકંઠ જેવો નોકરી કરવા જાય કે તરત જ નોકરાણીને સાસુમાની સેવાનો ‘ચાર્જ’ સોંપી ખરીદી માટે, પિક્ચર જોવા કે કોઈ કીટી પાર્ટીમાં મોજમજા માટે નીકળી પડતી. ઘરખર્ચને અને જવાબદારીઓને પહોંચી વળવા નીલકંઠ ‘ઓવરટાઈમ’ કામ કરતો… અને તેના ઘેર આવવા અગાઉ ફિનિજા હાજર થઈ જતી ! મમ્મીએ લકવાગ્રસ્ત સ્થિતિમાં એક દસકો ખેંચ્યો અને ચિરવિદાય લીધી. એ દરમિયાન માતા બનેલી ફિનિજાનો પુત્ર મગ્ન પણ નવ વર્ષનો થઈ ચૂક્યો હતો. ફિનિજાનો ભાઈ અભિનંદન લંડનમાં રહી બિઝનેસ કરતો હતો એટલે ફિનિજાએ અભિનંદન સાથે યુ.કે.માં રહેવાનું મનોમન નક્કી કરી લીધું હતું.